
ДО 
ОБЩИНСКИ СЪВЕТ
БУРГАС




ДОКЛАДНА ЗАПИСКА




От ДИМИТЪР НИКОЛОВ, КМЕТ НА ОБЩИНА БУРГАС

Относно: Предоставяне на допълнителни средства за провеждане на Национален турнир по плажен волейбол през месец юни 2021 г. и извършване на промени в Спортния календар на Община Бургас 



УВАЖАЕМИ ОБЩИНСКИ СЪВЕТНИЦИ,
 
Моля, на основание чл. 64, ал. 7 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, на насроченото за 26 май 2021 г. заседание на Общински съвет да бъде разгледана настоящата докладна записка. Мотивите за това са следните:
           На 19.05.2021 г. Постоянната комисия по Спорт, деца и младежки дейности при Общински съвет – Бургас, след съгласуване с общинска администрация е взела решение за изготвяне и внасяне на извънредна докладна записка за редовното заседание на Общински съвет – Бургас на 26.05.2021 г. относно отпускане на допълнителни средства за провеждане на Национален турнир по плажен волейбол по молба на Национална комисия по плажен волейбол към Българска Федерация по волейбол. Мероприятието е включено в Спортния календар на Община Бургас за 2021 г.
            Освен това във връзка с предстоящо спортно събитие по т.9 на Приложение №13.5„Спортен календар за 2021 г.“ се налага по нормативни причини преместването му в Приложение №13.4 „Субсидиране на други дейности в спорта“. Същото да бъде отчетено с необходимите разходооправдателни документи в едномесечен срок от приключване на мероприятието.
На основание горепосоченото решение на Постоянната комисия по Спорт, деца и младежки дейности при Общински съвет – Бургас, предлагам във връзка с провеждане на  Национален турнир по плажен волейбол в периода 23 – 27 юни 2021 г. в гр. Бургас, Северен плаж, да бъдат отпуснати допълнителни средства в размер на 3 000 лв. за обезпечаване на наградния фонд на състезателите мъже и жени и за осигуряване на състезателни екипи с логото на Община Бургас. Средствата ще бъдат осигурени за сметка на неусвоените средства от бюджета по Приложение №13.5, т. 38 на Спортния календар за 2021 г., тъй като Международният турнир по спортни танци „Купа Бургас“ е отменен. 
Друго престижно спортно събитие, включено в календара на Община Бургас за 2021 г. е провеждането на „Европейска купа по плажен тенис“ с предвидено финансиране от 4 000 лв. Поради пандемичната обстановка в страната и света се налага трансформиране на  планираното мероприятие в Международен турнир по плажен тенис „Burgas Open 2021“ към International Federation of Beach Tennis (IFBT), заявен и утвърден в техния календар. В резултат на тази промяна в ранга на състезанието и на основание чл. 10, ал. 3, т.2 от Наредба за условията и реда за финансиране и подпомагане на физическата активност, физическото възпитание, спорта и спортно-туристическата дейност от Спортния календар на Община Бургас, предлагам да бъде редуцирана сумата за посоченото мероприятие на 2000 лв.
            Във връзка с предстоящо провеждане на спортно събитие по т.9 на Приложение №13.5 „Спортен календар за 2021 г.“ – Плувен маратон в акваторията на Морска гара Бургас с организатор Сдружение „Клуб по плувни спортове Победа“ с председател Цанко Цанков, се налага по нормативни причини, проявата да бъде преместена от Приложение №13.5 „Спортен календар за 2021 г.“, т.9 в Приложение №13.4 „Субсидиране на други дейности в спорта“, т.10 със запазване размера финансирането от 5 000 лв., гласувано в бюджета. 
Предвид изложените факти и обстоятелства, както и във връзка с чл.6 от Закона за физическото възпитание и спорта и чл.10 от Наредбата за условията и реда за финансиране и подпомагане на физическата активност, физическото възпитание, спорта и спортно-туристическата дейност от Спортния календар на Община Бургас, налице е основание за отпускане на допълнителни средства за провеждане на горепосоченото спортно мероприятие. Имайки предвид кратките срокове, свързани с подготовката и осигуряване на необходимия финансов ресурс в обществен интерес, моля на основание чл.60, ал.1 от Административнопроцесуалния кодекс, да се допусне предварително изпълнение на решението. 
Имайки предвид гореизложеното и на основаниe чл. 21, ал. 1, т. 8 и ал. 2 от Закона за местното самоуправление и местната администрация, предлагам Общински съвет - Бургас да вземе следното:


РЕШЕНИЕ:



I.  Дава съгласие да бъде променен Спортния календар на Община Бургас за 2021 г., утвърден по Приложение №13.5, съгласно решение на Общински съвет – Бургас по т.21 от Протокол № 20/23.02.2021 г., по следния начин:
· по т.60 – Национална верига по Плажен волейбол 2021 /мъже и жени/ – дофинансиране в размер на 3 000 лв. (три хиляди лева) за сметка на неусвоените средства по т.38 от Приложение № 13.5
· по т.5 - Променя наименованието на: „Международен турнир по плажен тенис“ и финансирането в размер на:  2 000 лв. (две хиляди лева).
· т.9  - отпада
II. Допълва Приложение №13.4 „Субсидиране на други дейности в спорта“ с нова т.10  „Плувен маратон в акваторията на Морска гара Бургас“ - организатор ПК "Победа" и финансиране в размер на 5 000 лв. (пет хиляди лева), за сметка на средствата по т. 9 от Приложение № 13.5 „Спортен календар на Община Бургас за 2021 г.“

III. На основание чл. 60, ал. 1 от Административнопроцесуалния кодекс, допуска предварително изпълнение на решението.

Приложение:
Съгласно текста.

 

С уважение,

ДИМИТЪР НИКОЛОВ 
КМЕТ НА ОБЩИНА БУРГАС

